Source: https://www.jogiforum.hu/hirek/2794
Timestamp: 2019-11-18 16:37:48+00:00

Document:
Különös bélyegper a Tolna Megyei Bíróságon | hírek | Jogi Fórum ﻿
Különös bélyegper a Tolna Megyei Bíróságon
2001.11.28. MTI
A Tolna Megyei Bíróság szerdán, Szekszárdon hozott másodfokú ítéletében hatályon kívül helyezte a Dombóvári Városi Bíróság korábbi határozatát, melyben felmentette azt a bélyeggyűjtőt, akit jogtalan elsajátítás vétségével vádolnak egy 3-5 millió forint értékű bélyegritkaság kapcsán.
A tényállás szerint a Szigetvári provizórium nevű bélyeg két évvel ezelőtt egy hagyatékból került elő, melynek levelezését az örökösök - közvetítő révén - eladásra kínálták fel. Egy gyűjtő 4000-5000 darabot vásárolt a levelekből, valamint a rajtuk lévő bélyegekből, és tulajdonába került az 1870-es évekből származó Szigetvári provizórium is.
Kiderült: a bélyegből csak két darab van a világon - a másik egy bécsi magángyűjteményben található - értéke pedig egyes szakértők szerint elérheti az ötmillió forintot is.
A gyűjtő később árverésre bocsátotta a ritkaságot, de amikor az örökösök megtudták, hogy a bélyeg kikiáltási ára 2,2 millió forint, jogtalan elsajátítás vétsége miatt feljelentést tettek. Arra hivatkoztak, hogy a nagy értékű bélyeget nem kívánták eladni, az akaratuktól függetlenül került ki a levélgyűjteményből.
A Dombóvári Városi Bíróság elsőfokú ítéletében a gyűjtőt bűncselekmény hiányában felmentette, kimondva, hogy a ritkaság jogszerű adásvétel útján került az új tulajdonos birtokába.
A másodfokon eljáró Tolna Megyei Bíróság azonban úgy vélte: az ítélet megalapozatlan. Az indoklás szerint eljárási szabálysértés történt, a bíróság nem tárta fel kellően a tényállást, a bizonyítékokat, így a rendelkezésre álló adatokból nem lehetett a vádlott büntetőjogi felelősségére vonatkozó következtetést levonni. A Tolna Megyei Bíróság ezért új eljárást rendelt el, melynek lefolytatásával a Bonyhádi Városi Bíróságot bízta meg.

References: Bíróság 
 Bíróság 
 Bíróság 
 Bíróság 
 bíróság 
 Bíróság